‘যুদ্ধবিরতি প্রস্তাবে ভেটো দিয়ে যুক্তরাষ্ট্র বিশ্বাসযোগ্যতা হারিয়েছে’
নিরাপত্তা পরিষদে ইসরায়েলের পক্ষে অবস্থান নিয়ে বিশ্বের সবচেয়ে শক্তিধর দেশ যুক্তরাষ্ট্র বিশ্বমঞ্চে একা হয়ে পড়ছে বলে বিবিসির এক সংবাদ প্রতিবেদনে মন্তব্য করা হয়েছে।
আজ শনিবার ব্রিটিশ সংবাদমাধ্যমটির উত্তর আমেরিকার সংবাদদাতা নাদা তাওফিক জানান, আন্তর্জাতিক মানবাধিকার সংস্থাগুলো মনে করছে—ইসরায়েলি হামলায় বিধ্বস্ত গাজায় সাধারণ মানুষের চরম দুর্দশার মধ্যে নিরাপত্তা পরিষদে যুদ্ধবিরতির প্রস্তাবে ভেটো দিয়ে যুক্তরাষ্ট্র মানবাধিকার বিষয়ে বিশ্বাসযোগ্যতা হারিয়েছে।
প্রতিবেদন অনুসারে, চিকিৎসাসেবা দেওয়া বেসরকারি সংগঠন ডক্টরস উইদাউট বর্ডারস বলেছে—'এই ভেটো মানবতার বিরুদ্ধে।'
এতে আরও বলা হয়, আন্তর্জাতিক অঙ্গনে যুক্তরাষ্ট্র ক্রমেই একা হয়ে পড়ছে।
জাতিসংঘের ৯৭ দেশ ও নিরাপত্তা পরিষদের ১৩ সদস্য গাজায় জরুরিভিত্তিতে যুদ্ধবিরতির আহ্বান জানালেও এই প্রস্তাবে বিরোধিতা করে যুক্তরাষ্ট্র।
সংবাদ প্রতিবেদনে বলা হয়, বাইডেন প্রশাসন মনে করছে গাজায় যুদ্ধবিরতি কার্যকর হলে হামাস উপকৃত হবে। তাই যুক্তরাষ্ট্র গাজায় বেসামরিক মানুষদের রক্ষা করতে ইসরায়েলকে চাপ দিয়ে যাচ্ছে।
তবে জাতিসংঘের অনেক সদস্য মনে করছে, ভেটো প্রয়োগের মাধ্যমে যুক্তরাষ্ট্র ইসরায়েলের অপকর্মকে ক্রমাগত সমর্থন দিয়ে যাচ্ছে।
এর ফলে এটি শুধু ইসরায়েলের যুদ্ধ নয়, বরং যুক্তরাষ্ট্রেরও যুদ্ধে পরিণত হওয়ার ঝুঁকি দেখা দিয়েছে।

নিরাপত্তা পরিষদে ইসরায়েলের পক্ষে অবস্থান নিয়ে বিশ্বের সবচেয়ে শক্তিধর দেশ যুক্তরাষ্ট্র বিশ্বমঞ্চে একা হয়ে পড়ছে বলে বিবিসির এক সংবাদ প্রতিবেদনে মন্তব্য করা হয়েছে।